吳子薪重慶堂
作者：釋德洪
朝代：宋

paragraphs: 吳氏季子世不乏，子孫魁壘特秀發。
人言才業任世重，更覺文章有家法。
奉親作意構華堂，想見青紅濕窗闥。
堂中二老鬭康强，夫婦承顔薦壽觴。
朅來兒姪俱登第，舉族請名重慶堂。
富貴鼎來推不去，道德照人閭里光。
富公玉食由及養，范公諸郎盡卿相。
親養子榮兼有德，家聲置公范富上。
虚簷風月夜未央，靘莊成輪發清唱。
金鴨香清碧縷飄，燈前玉頰醉紅潮。
一尊滿勸何所祝，盛事要看追八蕭。